Møre og Romsdal Fylkesbåtar

**Møre og Romsdal Fylkesbåtar [[Aksjeselskap|AS]]** (**MRF** i dagligtale) var et norsk fergeselskap som drev samferdsel med ferge- og hurtigbåttrafikk i Møre og Romsdal fylke.

Fergeselskapet ble stiftet som **Møre Fylkes Ruteselskap** (**MFR**) 1. juni 1920 som et interkommunalt selskap med Møre og Romsdal fylkeskommune (70 %) og bykommunene Ålesund (10 %), Molde (10 %) og Kristiansund (10 %) som eiere. Fra 1. januar 1964 ble fergeselskapet omgjort til et rent fylkeskommunalt forvaltningsselskap, da bykommunene ble med i fylkeskommunen som da igjen tok over eierpartene til bykommunene. 1. januar 1992 ble MRF omgjort til et aksjeselskap med fylkeskommunen som eneaksjonær.

9. mai 2001 ble MRF innlemmet som datterselskap i det nystiftede konsernselskapet Fjord1 Nordvestlandske AS. I forbindelse med fergedåp til bil- og pendelfergen «Eira» den 6. desember 2002, ble det presentert nytt navn, profil og logo, hvorav MRF ble tilføyd konsernnavnet Fjord1. Fjord1 MRF fortsatte MRF-virksomheten fram til det ble fusjonert med morselskapet 23. april 2012.

## Historikk
Fergeselskapet ble etablert med navnet Møre Fylkes Ruteselskap (MFR) 1. juni 1920. Tidligere var det flere mindre rederi som drev rutetrafikk i fylket. Omkring 1857 ble det etablert selskap som investerte i «hjuledampere» (dampskip med skovler). Selskapet var et fylkesrederi som kjøpte opp i alt 12 lokale ruteselskaper, og startet dermed med en flåte på 34 skip. Navnet ble endret til Møre og Romsdal Fylkesbåtar (MRF) 1. januar 1949. Etter krigen ble bilferjene stadig viktigere etter hvert som vegnettet ble bygget ut og biltrafikken økte. Selskapet bygget og drev også lastebåter og «sjøbusser». I mellomkrigstiden og etter krigen ble det bygget skip for motordrift, og en del tidligere dampskip ble bygget om til motordrift. Under krigen ble dampskip igjen viktige på grunn av mangel på drivstoff, mens kull og treverk ble brukt til dampskipene.

Selskapet ble 9. mai 2001 datterselskap av konsernet Fjord1 sammen med Fylkesbaatane i Sogn og Fjordane, og disse to selskapene ble til Fjord1 - konsernet. Virksomheten til MRF ble videreført fra 2002 under navnet Fjord1 MRF, og fremdeles med hovedkontor i Molde.

MRF holdt seg til sjøverts trafikk helt til midt på 1990-tallet. Da kjøpte MRF opp flere rutebil- og transportselskaper på Sunnmøre; først Mørebil, så Stranda og Sykkylven Billag, Storfjord Rutebilar og Sørøy-Buss. De tre siste selskapene ble fusjonert inn i Mørebil. Etter at konsernet Fjord1 var etablert, ble også Sunnmøre-Romsdal Billag kjøpt (2003), og virksomheten i disse selskapene ble fra 2005 organisert i Fjord1 Buss Møre og Fjord1 Gods Møre. Sistnevnte tok seinere navnet Fjord1 Transport og tok over all godstransport på vei i Fjord1-konsernet.

Fjord1 Transport ble i 2011 solgt til Firda Billag. Selskapet ble fusjonert med godstrafikken i Firda Billag og nytt selskapsnavn ble Transferd. Fjord1 Buss Møre ble i løpet av 2012 og 2013 solgt til Nettbuss.

## Galleri

Fil:DS Geiranger leaving Aalesund.jpg|DS «Geiranger» bygd i 1885.
Fil:DS Rauma in 1931.jpg|DS «Rauma» bygd i 1889.
Fil:DS Driva in 1928.jpg|DS «Driva» bygd i 1909.
Fil:Norwegen 1998 (415) Moldefjord.jpg|MF «Tresfjord» bygd i 1991.


## Se også
* Flåteliste for MRF
* Møretypen

## Referanser


## Litteratur

* Ragnar Ulstein m.fl.: *Om samferdsel i Møre og Romsdal – Møre og Romsdal fylkesbåtar* *1920–1995* *– Del I: Som skyttel i vev.* Møre og Romsdal Fylkesbåtar as, 1995. ISBN 82-90393-76-8
* Arne Inge Torvik m.fl.: *Om samferdsel i Møre og Romsdal – Møre og Romsdal fylkesbåtar* *1920–1995* *– Del II: Samfunn og ferdsel.* Møre og Romsdal Fylkesbåtar as, 2000. ISBN 82-7955-020-8